להסה דה סלה

לָהסַה דֶה סלַה (בספרדית: Lhasa de Sela; 27 בספטמבר 1972 — 1 בינואר 2010), הידועה בכינויה להסה, הייתה זמרת ילידת ארצות הברית, שגדלה בילדותה במקסיקו ובארצות הברית והתגוררה במשך חייה הבוגרים בקנדה ובצרפת. להסה ידועה בקולה הייחודי ובשירתה בשפות שונות.

== ביוגרפיה ==
להסה נולדה בביג אינדיאן, מדינת ניו יורק, לאב מקסיקני ממוצא פנמי-פולני-צרפתי-ספרדי, ולאם אמריקאית יהודייה ממוצא לבנוני-סקוטי-רוסי. בעשור הראשון לחייה נדדה עם משפחתה ברחבי ארצות הברית באוטובוס ילדים שהוסב למטרה זו, ולמדה יחד עם שלוש אחיותיה בחינוך ביתי.<ref></ref> 
==קריירה==
כשהייתה להסה בת שלוש עשרה התחילה לשיר בבית קפה יווני בסן פרנסיסקו. בגיל תשע עשרה עברה למונטריאול ושרה במשך חמש שנים בבארים, שם פיתחה את החומר המוזיקלי אשר שימש לאלבומה הראשון, La Llorona, שיצא לאור ב-1997. באלבום זה, המכיל שירים דרום אמריקאיים מסורתיים לצד שירים מקוריים, ניכרות השפעות עמוקות מהמוזיקה המקסיקנית, אך קיימות בו גם השפעות של מוזיקה צוענית מזרח-אירופאית ושל רוק אלטרנטיבי. האלבום יצא לאור תחת חברה עצמאית ממונטריאול, בשם אודיוגרם (Audiogram) וזכה להצלחה רבה.

ב-1999, אחרי מסע הופעות ממושך באירופה ובאמריקה הצפונית, עזבה להסה את קריירת השירה שלה ועברה לצרפת על מנת להצטרף לשלושת אחיותיה בחברת קרקס-תיאטרון בשם פּוֹצֶ'רוֹס (Pocheros). לאחר זמן מה חזרה למרסיי ושבה לכתיבת שירים. היא חזרה למונטריאול להפיק את אלבומה השני, The Living Road, שיצא בשנת 2003. בעוד ש-La Llorona נכתב רובו בספרדית, The Living Road כלל גם שירים בצרפתית. לאחר הוצאת האלבום יצאה להסה עם להקתה לסיבוב הופעות בן שנתיים, בשבע עשרה מדינות. היא הייתה זמרת אורחת של הלהקה האנגלית טינדרסטיקס (Tindersticks) ברצועה 'Sometimes it hurts' מתוך אלבומם 'Waiting for the moon', ומאוחר יותר הצטרפה לסולן הלהקה סטיוארט סטייפלס (Stuart Staples) לדואט ברצועה 'That Leaving Feeling', מתוך אלבומו 'Leaving Songs'. כמו כן היא התארחה באלבומים של הזמרים הצרפתיים ארתור ה' (Arthur H) וג'רום מינייה (Jérôme Minière), ובלהקה הצוענית צרפתית Bratsch.

==פרסים והכרה==
אלבומה La Llorona זכה בפרס פליקס (Félix Award) עבור "Artiste québécois — musique du monde" בשנת 1997, ופרס ג'ונו (Juno Awards) הקנדי עבור זמרת מוזיקת עולם הטובה ביותר בשנת 1998.
להסה קיבלה את פרס מוזיקת העולם של ה-BBC עבור האומן הטוב ביותר באמריקה לשנת 2005. מכירות שני אלבומיה יחד מתקרבות לסף המיליון ומקודמות בעיקר מפה לאוזן.

==מוות==

להסה נפטרה בביתה שבמונטריאול ב-1 בינואר 2010, לאחר 21 חודשי מאבק במחלת סרטן השד.<ref></ref>

==דיסקוגרפיה==
<div style="direction: ltr;">
* 1998 – La Llorona
* 2003 – The Living Road
* 2009 – Lhasa
* 2017 – Live in Reykjavik
</div>

==וידאו==
<div style="direction: ltr;">
* 1997 – El Desierto
* 2003 – Con Toda Palabra
</div>

==קישורים חיצוניים==

* 

* [https://web.archive.org/web/20070804152751/http://www.billions.com/artists/lhasa/ ביוגרפיה קצרה]
* [http://www.rootsworld.com/interview/lhasa04.html סקירה וראיון של RootsWorld.com על The Living Road]
* [http://www.npr.org/templates/story/story.php?storyId=4275401 ראיון ברדיו NPR]
* [https://web.archive.org/web/20030902194245/http://www.montrealmirror.com/ARCHIVES/1997/073197/music2.html ראיון קצר]
* [http://www.notes.co.il/ring/64118.asp דברים לזכרה בבלוג רדיו בבילון]
* 

==הערות שוליים==

קטגוריה:זמרות אמריקאיות
קטגוריה:זמרים אמריקאים
קטגוריה:נפטרות מסרטן השד
קטגוריה:אמריקאיות שנולדו ב-1972
קטגוריה:אמריקאים שנולדו ב-1972
קטגוריה:אמריקאיות שנפטרו ב-2010
קטגוריה:אמריקאים שנפטרו ב-2010